Vermiste visserman naby Kampsbaai gered | Maroela Media
Die Nasionale Seereddingsinstituut (NSRI) het onder meer stroomvoorspellingsagteware ingespan in 'n grootskaalse soektog na 'n visserman van Houtbaai wat die naweek ter see vermis geraak het.
Brad Geyser, koördineerder van die NRSI se gesamentlike bevelsentrum, het gesê die visserman is as vermis aangemeld nadat hy nie Saterdag na die Houtbaai-hawe teruggekeer het nie.
Volgens Geyser is daar vasgestel die visserman was waarskynlik tussen drie en vyf seemyl van die strand in die omgewing van Llandudno. Weens verandering in die windrigting kon die man hom egter op verskeie plekke bevind.
Die NSRI sê hy het alle bepalings ingevolge die staat van algehele afsondering gevolg en met 'n grootskaalse soektog begin. 'n Lugmaghelikopter, 'n lugambulans, die polisie en Wes-Kaapse nooddienste is onder meer op 'n gereedheidsgrondslag geplaas.
Stroomvoorspellingstegnologie is ook ingespan om 'n meer presiese ligging van die hardekielboot te probeer bepaal. Daar is aanvanklik gedink 'n ander skip is moontlik die vermiste een, maar volgens Geyser was dié skip by nadere inspeksie te groot om die vermiste boot te wees.
Geyser het gesê die vermiste boot is vyf seemyl vanaf Kampsbaai, in die omgewing wat die sagteware aangedui het, opgemerk.
"Die NSRI-Tafelbergbemanning het tot by die visserman gevaar en hom ontwater en koud aangetref. Hy was geweldig verlig om die reddingspan te sien."
Die boot, waarvan die brandstof opgeraak het, is na die Houtbaai-hawe gesleep, het Geyser gesê.
Volgens hom was die visserman se gesin uiters dankbaar om hom te sien nadat hy veilig aan land gebring is.
Is visvang op die oop see dan toelaatbaar tydens lockdown?
Mense ai tog! Die man vang dalk vis om te oorleef. Bestaans visserman? Voorsien dalk n hele paar mense met kos. Laat ons almal maar n bietjie son toe! Asb.!